Jeg skriver som privatperson, der er kommet i Aarhus gennem de sidste 20-25 år - uden politiske undertoner eller andre private interesser af nogen art.

Min familie har nydt byture i gågaden med det liv, der altid har været der, og den specielle atmosfære, som den mindste storby i Danmark har. Vi har besøgt den samme restaurant mere end 150 gange og mange andre - og har elsket at være i Aarhus. Men det er stoppet. Det er umuligt at komme til Aarhus midtby i bil fra oplandet (for os er det fra Hobro). Vi gider ikke mere. Det er umuligt at finde fornuftige parkeringsforhold.

I gamle dage kunne man parkere i nærheden af Strøget - for det meste gratis. Vi gider simpelt hen ikke længere først døje med at finde en plads, og derefter skulle betale 20-30 kroner i timen for at parkere.

Alternativet for os har været at køre til Bilka og handle ind. Og gå på restaurant i Hobro eller andre steder. Jeg kan ikke forstå, at man først lukker midtbyen og så bagefter undrer sig over, at butikkerne dør. For mig er det logik, at det sker. Man er ved at ødelægge det specielle liv på Strøget i Aarhus, ligesom man har fået ødelagt det i andre større byer. Jeg synes, at man er nødt til at forstå, at specielt jyder kører i bil uanset politisk ståsted. Derfor synes jeg, at der skal skaffes plads til, at bilen kan være der, hvor man gerne vil se mennesker i Aarhus.

Indtil dette forstås er der mange som mig, som søger andre græsgange - til skade for Aarhus midtby, der stille afgår ved døden.